**Anexa nr. 1. la HCL nr. \_\_\_/\_\_\_**

**REGULAMENT**

**privind Programul multianual de finanțare în vederea reabilitării și igienizării subsolurilor tehnice și a adăposturilor de protecție civilă amenajate în blocurile de locuințe pe teritoriul municipiului Sfântu Gheorghe**

# 

# CAPITOLUL I - Dispoziţii generale

# Art. 1. - Prezentul Regulament stabileşte cadrul general şi procedura „Programului multianual de finanțare în vederea reabilitării și igienizării subsolurilor tehnice și a adăposturilor de protecție civilă amenajate în blocurile de locuințe pe teritoriul municipiului Sfântu Gheorghe”, instituit de Consiliul Local al Municipiului Sfântu Gheorghe, prin H.C.L. nr. \_\_\_\_/\_\_\_\_\_\_.

# Art. 2. – (1) Scopul şi obiectivele Programului constau în cofinanțarea unei lucrări de intervenții în vederea reabilitării și igienizării subsolurilor tehnice și a adăposturilor de protecție civilă amenajate în blocurile de locuințe pe teritoriul municipiului Sfântu Gheorghe, care sunt inundate de la instalațiile proprii de apă și canalizare, în unele cazuri rezultând focare de infecții, fiind periculoase pentru sănătatea și viața locuitorilor din condominiu;

# (2) Sprijinul prevăzut la alin. (1) constă în alocarea a 75% din valoarea totală a lucrărilor de intervenții pentru fiecare asociație de proprietari eligibilă, dar nu mai mult de 15.000 lei pe scară pentru reabilitarea și igienizarea subsolurilor tehnice și a adăposturilor de protecție civilă amenajate în blocurile de locuințe pe teritoriul municipiului Sfântu Gheorghe.

**Art. 3.** – Programul instituit are caracter multianual.

**CAPITOLUL II – Grupul ţintă (beneficiarii programului)**

**Art. 4. –** (1) Beneficiarii programului sunt asociațiile de proprietari constituite în condițiile legii de pe teritoriul municipiului Sfântu Gheorghe;

(2) Asociațiile de proprietari pot beneficia o singură dată de cofinanțarea prevăzută de prezentul regulament.

**CAPITOLUL III – Facilităţi**

**Art. 5. –** (1)Fiecare beneficiar, declarată eligibil în urma evaluării cererii depuse de către comisia de evaluare, va primi 75% din valoarea totală a lucrărilor de intervenții, dar nu mai mult de 15.000 lei pe scară pentru reabilitarea și igienizarea subsolurilor tehnice și a adăposturilor de protecție civilă amenajate în blocurile de locuințe pe teritoriul municipiului Sfântu Gheorghe;

(2) Beneficiarul va suporta 25% din valoarea totală a lucrărilor de intervenții pentru reabilitarea și igienizarea subsolului tehnic și a adăposturilor de protecție civilă amenajate în blocul de locuințe pentru care a depus cererea, din fonduri proprii.

**CAPITOLUL IV – Criterii de eligibilitate**

**Art. 6. – Criterii de eligibilitate a solicitantului:**

(1)Pentru a beneficia de facilitatea ce face obiectul Programului instituit, solicitantul trebuie să îndeplinească cumulativ următoarele condiţii:

1. să fie asociație de proprietari constituită în condițiile legii pe teritoriul municipiului Sfântu Gheorghe;
2. să aibă acordul a două treimi din membrii asociației de proprietari;
3. să obțină un deviz estimativ a lucrărilor de intervenții, elaborat de către o societate comercială de specialitate în domeniul construcțiilor sau a instalațiilor de apă și canalizare;
4. să aprobe lucrările de intervenții preconizate în subsolul tehnic prin hotărârea adunării generale a asociației de proprietari;
5. să finanțeze lucrările în proporție de 25%, cotă ce reprezintă contribuția asociației de proprietari;
6. să nu aibă datorii la bugetul local.

**Art. 7. – Criterii de acordare a punctajului**

(1)Cererile vor fi evaluate de către o comisie desemnată prin dispoziția Primarului în baza următoarelor criterii:

* gravitatea inundării:
  + subsol inundat peste 1 metru adâncime - 50 puncte
  + subsol inundat de la 30 cm la 1 metru adâncime - 30 puncte
  + subsol inundat la sub 30 cm adâncime - 10 puncte
* natura inundării:
  + subsol inundat cu apă infectată - 50 puncte
  + subsol inundat cu apă curată - 20 puncte
* inundarea subsolului îngreunează sau face imposibilă realizarea unor proiecte majore aprobate de Adunarea generală a Asociației de proprietari (consolidare, reabilitare termică) - 100 puncte
* numărul apartamentelor în condominiu:
  + peste 60 apartamente - 15 puncte
  + între 20 și 60 apartamente - 10 puncte
  + sub 20 apartamente - 5 puncte

**CAPITOLUL V – Documente necesare**

**Art. 8. –** (1)Candidaţii vor participa la acest program în baza unui dosar care va cuprinde următoarele documente:

1. Cerere-tip, anexa nr. 1 la Regulament;
2. Extras din Registrul asociațiilor și fundațiilor și certificatul de înregistrare fiscală a asociației de proprietari;
3. Listă privind acordul proprietarilor, anexa nr. 2 la Regulament;
4. Devizul estimativ elaborat de către o societate comercială de specialitate în domeniul construcțiilor sau a instalațiilor de apă și canalizare;
5. Hotărârea adunării generale a asociației de proprietari, anexa nr. 3 la Regulament
6. Acte doveditoare privind existența cuantumului de 25% din valoarea totală a lucrărilor de intervenții, care reprezintă contribuția asociației de proprietari (extras de cont bancar);

(2) Documentele prevăzute la art. 8 alin. (1) se depun în copie și se certifică pentru conformitate cu originalul de către solicitant.

**CAPITOLUL VI – Procedura**

**Art. 9. –** (1)Solicitanții vor depune cererea împreună cu documentele prevăzute la art. 8 la Primăria municipiului Sfântu Gheorghe, Compartimentul de Relaţii cu Publicul, Informaţii, Registratură;

(2) Cererea și anexele tipizate vor putea fi accesate de pe site-ul Primăriei municipiului Sfântu Gheorghe sau se poate procura în format tipărit de la Compartimentul Relaţii cu Publicul, Informaţii, Registratură din cadrul Primăriei municipiului Sfântu Gheorghe;

(3) Primăria Municipiului Sfântu Gheorghe va afișa pe site-ul [www.sfantugheorgheinfo.ro](http://www.sfantugheorgheinfo.ro) și pe rețelele de socializare a Primăriei desfășurarea Programului multianual de finanțare în vederea reabilitării și igienizării subsolurilor tehnice și a adăposturilor de protecție civilă amenajate în blocurile de locuințe pe teritoriul municipiului Sfântu Gheorghe, incluzând perioada de depunere a cererilor, perioada de afișare a rezultatelor evaluării, regulamentul și anexele pe care vor putea accesa solicitanții în format editabil.

**Art. 10. –** (1)Criteriile de eligibilitate vor fi evaluate de către o comisie de evaluare numită prin dispoziția Primarului, în termen de 15 zile de la data încheierii sesiunii de înscriere a solicitanților;

(2)Rezultatele evaluării pot fi contestate în termen de 3 zile de la data aducerii la cunoștință publică a acestora. Contestaţiile se vor soluţiona de către o comisie numită prin dispoziţia primarului municipiului Sfântu Gheorghe, în termen de 48 de ore de la depunerea acestora.

**Art. 11.** – După aprobarea cererilor de către comisie, asociația de proprietari încheie un contract de execuție a lucrărilor de intervenții cu o societate comercială de specialitate în domeniul construcțiilor sau a instalațiilor de apă și canalizare, în condițiile legii.

**Art. 12.** – Suma în procent de 75% din valoarea lucrărilor, dar nu mai mult de 15.000 lei pe scară va fi virată în contul asociației de proprietari în termen de 15 zile de la depunerea raportului de activitate, a facturilor și a situației de lucrări aprobate de reprezentantul legal al asociației de proprietari.

**Art. 13.** – (1) În situația în care există spații comerciale ale căror proprietari nu sunt membri ai asociației de proprietari, aceștia vor suporta în proporție de 100% cheltuielile privind lucrările de intervenții ce le revin, conform cotei părți din proprietatea comună aferentă aplicată valorii totale a lucrărilor;

(2) Asociația de proprietari are obligația de a obține acordul expres al proprietarului spațiului comercial, care nu este membru al asociației de proprietari cu privire la executarea și plata lucrărilor de intervenții, care se va consemna prin Hotărârea adunării generale a asociaților de proprietari;

(3) Asociația de proprietari va prezenta un tabel cu toți proprietarii din bloc, din care să rezulte obligatoriu acordul din partea a 2/3 din totalul proprietarilor de apartamente și acordul scris al tuturor proprietarilor (în cazul în care aceștia nu sunt constituiți în asociație de proprietari) privind solicitarea finanțării în cadrul Programului multianual de finanțare în vederea reabilitării și igienizării subsolurilor tehnice și a adăposturilor de protecție civilă amenajate în blocurile de locuințe pe teritoriul municipiului Sfântu Gheorghe.

**Art. 14.** – Asociația de proprietari se obligă ca după igienizarea subsolului, să efectueze toate lucrările de întreținere pe cheltuiala proprie, lucrările de reparații la instalațiile aflate în subsolul blocului (scurgere menajeră, scurgere pluvială, instalație apă potabilă) care au determinat inundarea subsolului, în condițiile Legii nr. 196/2018 privind înfiinţarea, organizarea şi funcţionarea asociaţiilor de proprietari şi administrarea condominiilor, cu modificările și completările ulterioare.

**Art. 15. –** Obligația asociației de proprietari, prevăzută la art. 14 va fi monitorizată de către municipalitate timp de 5 ani de la terminarea lucrărilor. În cazul în care în termen de 5 ani asociația de proprietari nu își îndeplinește obligația prevăzută la art. 14, suma alocată pentru lucrările de intervenții se returnează la bugetul local.

**Art. 16.** – În cazul în care sumele acordate nu vor fi utilizate pentru destinația stabilită prin prezentul Regulament, asociația de proprietari este obligată la restituirea sumelor repartizate cu penalitățile privind colectarea creanțelor bugetare.

**Art. 17.** – Anexele nr. 1, 2 și 3 fac parte integrantă din prezentul regulament.

**Art. 18.** – Prezentul Regulament a fost aprobat prin H.C.L. nr. \_\_\_\_\_/\_\_\_\_\_\_.